
E L Ő T E R J E S Z T É S

Sülysáp Város Önkormányzata Képviselő-testületének

2015. június 18-án tartandó munkaterv szerinti ülésére

5. napirendhez

Tárgy: Helyi esélyegyenlőségi program 2013-2018. felülvizsgálata
Tisztelt Képviselő-testület!

Az egyenlő bánásmódról és az esélyegyenlőség előmozdításáról szóló 2003. évi CXXV. törvény 31. §-a alapján a települési önkormányzat ötévente öt évre szóló helyi esélyegyenlőségi programot (a továbbiakban: HEP) fogad el.

A HEP-ben helyzetelemzést kell készíteni a hátrányos helyzetű társadalmi csoportok - különös tekintettel a nők, a mélyszegénységben élők, romák, a fogyatékkal élő személyek, valamint a gyermekek és idősek csoportjára - oktatási, lakhatási, foglalkoztatási, egészségügyi és szociális helyzetéről, illetve a helyzetelemzésen alapuló intézkedési tervben meg kell határozni a helyzetelemzés során feltárt problémák komplex kezelése érdekében szükséges intézkedéseket. 
A HEP-et települési önkormányzati köztisztviselők készítik el. Képzésüket, a HEP elkészültét és felülvizsgálatát esélyegyenlőségi mentorok segítik. A települési önkormányzati köztisztviselők képzését a Türr István Képző és Kutató Intézet (a továbbiakban: TKKI) mentorai végzik.
Fentiek alapján Sülysáp Város Önkormányzatának Képviselő-testülete 2013. évben elkészítette programját, melyet a 87/2013. (VI. 20.) ÖKT határozatával elfogadott. A TKKI – mint erre kijelölt intézet – a HEP-et megvizsgálta és azt a jogszabályi feltételeknek megfelelőnek találta.

A program felkerült a Türr István Képző és Kutató Központ honlapjára (http://tkki.hu), itt bárki számára elérhető, megtekinthető a város honlapján és egy példány elhelyezésre került a Városi Könyvtárban is. A nemzeti köznevelésről szóló 2011. évi CXC. törvény végrehajtásáról szóló 229/2012. (VIII. 28.) Kormányrendelet 21/B. §-a értelmében a HEP megküldésre került a Klebelsberg Intézményfenntartó Központ Nagykátai Tankerülete, az Oktatási Hivatal, valamint a Pest Megyei Kormányhivatal részére.

A HEP időarányos megvalósulását kétévente át kell tekinteni, az áttekintés alapján szükség esetén a helyi esélyegyenlőségi programot felül kell vizsgálni, illetve a helyzetelemzést és az intézkedési tervet az új helyzetnek megfelelően kell módosítani.
A települési önkormányzat a HEP módosítása vagy felülvizsgálata esetén a módosított vagy felülvizsgált programot az elfogadásáról szóló döntést követő nyolc napon belül juttatja el a fentebb hivatkozott szervek részére.
A fentiek alapján módosításra került a HEP-ben a támogatások rendszere, hiszen azok a jogszabályok változásából adódóan megváltoztak.
Kérem a dokumentum áttekintését és szíves elfogadását.
…/2015. (VI. 18.) ÖKT határozati javaslat

Sülysáp Város Önkormányzatának Képviselő-testülete az egyenlő bánásmódról és az esélyegyenlőség előmozdításáról szóló 2003. évi CXXV. törvény 31. § (4) bekezdése alapján Sülysáp Város Önkormányzata 2013-2018. időszakra szóló Helyi esélyegyenlőségi programját felülvizsgálta, azt a módosításokkal elfogadja.

Felelős: polgármester

Sülysáp, 2015. június 09.

Horinka László s.k.

